Flere hundre drept i moskéangrep i Egypt – blir besvart med droneangrep
Siste: I kveldstimene fredag har egyptiske myndigheter gjengjeldt terrorangrepet med å sende bombefly og droner mot fjellområder i nærheten av den rammede moskeen. Ifølge arabisk Sky News , som har snakket med en anonym egyptisk sikkerhetskilde, har to droner ødelagt to biler og drept rundt 15 personer.Moskeen i landsbyen al-Rawda helt nord i Sinai var fyllt opp av troende sufimuslimer som var samlet til fredagsbønn da bomben flerret gjennom forsamlingen. Gjerningsmennene, som skal ha vært minst 20, begynte å skyte. Ifølge øyevitner hadde angriperne omringet moskeen med kjøretøy og plassert en bombe også på utsiden, ifølge nyhetsbyrået AFP. Andre øyevitner forteller de hadde blokkert veiene bort fra moskeen ved å sprenge kjøretøyer. – De skjøt på mennesker som forlot moskeen. De skjøt på ambulansene også, sier en lokal beboer, ifølge Sky News. Da angrepet var over, var 305 mennesker drept og minst 128 skadet i det som er det dødeligste terrorangrepet i Egypts nyere historie, ifølge en talsmann for påtalemyndigheten i Egypt. Les også: Kristne fryktet for livet da IS stormet Irak: – De tok altFredag kveld hadde ingen terrorgruppe foreløpig tatt ansvar for terrorangrepet. Militante islamister som har erklært troskap mot terrorgruppen Den islamske staten (IS) har over lengre tid hatt tilhold i Sinai under navnet Wilayat Sinai, eller Sinaiprovinsen. Al-Rawda-bygden i byen Bir al-Abed har med sine 2500 innbyggere, ifølge den egyptiske nettavisen Mada Masr, mistet nærmere 10 prosent av befolkningen i dagens massakre. Landsbyen ligger rundt 40 kilometer vest for provinshovedstaden El-Arish, et område store mengder koptiske kristne har flyktet fra på grunn av trusselen fra IS. Over 100 kristne er drept av ekstreme islamister i massakre og aksjoner mot kirker i Sinai. Moskeer skal imidlertid ikke tidligere ha blitt rammet av IS i Sinai. De ekstreme islamistene har til nå i all hovedsak angrepet militæret, politi og koptiske kristne. – Jeg kan ikke tro at de angrep en moske, sier en muslimsk lærd i området til The New York Times.IS har likevel erklært muslimer som tilhører sufiretningen for vranglærere og vantro. I mars publiserte gruppen en video hvor to eldre menn i oransje fangedrakter ble halshugget fordi de var sufimuslimer – eller skyldig i heksekunst og trolldom, ifølge IS. Al-Qaida, som er bitre rivaler med IS, skal også være aktive på Sinaihalvøyen gjennom en gruppe som kaller seg Jund al-Islam. Al-Qaida har imidlertid et langt mer moderat syn på annerledestroende innenfor islam, enn det IS har. Nå i november kom også antatt al-Qaida-linkede Jund al-Islam med anklager mot IS nettopp fordi de mente at gruppen drepte sivile, samtidig som de meldte at de for første gang hadde vært i strid med IS.Siden general Abdel Fattah al-Sisi tok makten i Egypt gjennom et kupp mot president Mohamed Morsi i 2013 har Sinaihalvøyen i stadig større grad blitt et nærmest lovløst område med en rekke terroranslag som følge. Journalister og medier har i praksis ingen mulighet til å operere i Sinai, noe som gjør det vanskelig å få ut uavhengig informasjon. Egypt-forsker Jacob Høigilt ved Institutt for fredsforskning PRIO mener at angrepet må forstås ut fra lokale, egyptiske forhold. – Samtidig som jihadister er aktive, er det sterk misnøye i lokalbefolkningen med sentrale myndigheter, og dette er en eksplosiv blanding, sier Høigilt til NTB. Han er sterkt kritisk til hvordan president Abdel Fatah al-Sisi har håndtert situasjonen. – Sisi og regimet har hatt stø kurs mot stadig dårligere tilstander. Det er et inkompetent og fryktelig undertrykkende regime. Det høster som det har sådd, sier Høigilt.I en tv-sendt tale erklærte den egyptiske presidenten Abdel Fattah al-Sisi tre dager landesorg, samtidig som han lovet hevn. – Militæret og politiet vil hevne våre martyrer og tilbakevinne sikkerhet og stabilitet med makt i nær fremtid, sa han. I mai i år ble en buss med koptiske kristne angrepet av IS. 28 personer ble drept. Og i september ble minst 18 politimenn drept i et IS-angrep i Sinai, skriver BBC. For to år siden, i oktober 2015, ble 224 mennesker drept da en bombe sprengte et russisk passasjerfly som krasjet i Sinai.
Først gikk bomben av inne i moskeen under fredagsbønnen. Deretter begynte skytingen. Over 300 personer er drept i Egypts verste terrorangrep i moderne tid.